Nyt se on valmis – Tämä 40 neliötä on uimareille sallittua aluetta Ratinan suvannossa

SAUNA Yrittäjä uskoo kuukausia myöhästyneen altaan lisäävän myös saunan vetovoimaa selvästi.

Ponttoneilla kelluvan pulahdusaltaan koko on 8x5 metriä. Toimitusjohtaja Pasi Rautanen uskoo, että Ratinan suvannossa kelluva allas kasvattaa saunojien määriä selvästi. Petteri Mäkinen

Petteri Mäkinen

Laukontorin Saunaravintola Kuuman Ratinan suvantoon tuleva pulahdusallas aukeaa pitkän odotuksen jälkeen.

Pulahdusaltaan ja saunarakennuksen katolla olevan uuden talviterassin avajaisia vietetään lauantaina.

– Tätä on nyt odotettu kesäkuun lopusta lähtien. Pulahtaminen on oleellinen osa suomalaista saunakulttuuria, makustelee saunakiinteistön toimintaa pyörittävän Lumo Laukontori Oy toimitusjohtaja ja osakas Pasi Rautanen

Pulahdusallas piti alun perin ottaa käyttöön samaan aikaan kuin heinäkuun alussa avattu Kuuma. Avaaminen venyi allastoimittajan ongelmien takia. Lopulta allashankinta kilpailutettiin kokonaan uudestaan.

Rautanen uskoo, että altaan avaaminen lisää merkittävästi myös saunan kävijämääriä. Ensimmäisten kuukausien aikana saunojien määrä on vaihdellut muutamasta noin 150:een päivässä.

– Tuote on ollut puolittainen ilman pulahdusmahdollisuutta. Nyt pystymme yhdistämään kuuman ja kylmän.

Altaan reunamilla on oleskelualueita ja yhteensä 50 asiakaspaikkaa.

Yhteensä 40-neliöiseen ponttoneilla olevaan altaaseen kuljetaan saunasta lämmitettyä mattoa pitkin. Hyppääminen ja sukelteltu on kielletty. Suvannon syvyys altaan kohdalla on noin kolme metriä.

Toimitusjohtajan mukaan turvallisuusasiat on käyty tarkasti läpi Tampereen kaupungin satamatoimiston ja pelastusviranomaisten kanssa.

– Velvoitetta jatkuvaan valvontaa ei ole. Altaalla on pelastusrengas ja vedestä pitää lähettää vesinäytteet säännöllisesti. Pohja on sukellettu ja tarkistettu, konkretisoi Rautanen.

Tällä hetkellä pulahtamaan pääsee vain saunamaksun maksamalla. Arkisin aikuisten kertamaksu on päivällä 10 euroa ja iltaisin ja viikonloppuisin 15 euroa.

– Meillä on harkinnassa hankkia ensi kesäksi uimakoppi, jolloin pulahtamaan pääsisi ilman saunaa.

Samalla pulahdusaltaan kanssa Kuumalla otetaan käyttöön rakennuksen katolla oleva uusi talviterassi. Katetulle ja lasitetulle terassille tulevat säteilylämmittimet. Ihmisiä mahtuu jopa 150–200. Myös tilauksista käytössä oleva talviterassi on auki yleisölle torstaisin, perjantaisin ja lauantaisin.

– Talviterassilla on muun muassa samppanjabaari. Kehitämme sinne myös muun muassa after work -tuotetta.

Laukontorin pulahdusallas on toinen mahdollinen paikka uimiseen kaupungin keskustassa Näsijärven ja Pyhäjärven välillä. Toinen paikka on yläjuoksulla oleva Mältinrannan talviuintipaikka.

Kuuman pulahdusallas ulkomitat 15x10m, pulahdusalue 8x5m syvyys altaan kohdella 2,9–3,5 metriä kahdet kesäportaat, yhdet lämmitettävät talviportaat (tulossa myöhemmin) kantavuus 32 tonnia anniskelupaikkoja 50 kappaletta toimittaja: A-laiturit Oy